Update: 9:41AM E GADREVA me vakamatatataka yani na tabana ni niusiveva oqo na Nai Lalakai ni a sega ni vakavuna na kena cilavi cake na nodra vakadaberi e tolu Nai Talatala mai Beqa e na vula ko Me.
Oqo e baleta na kena a ciqomi e na valenivolavola ni Nai Lalakai eso na qiri mai Beqa ena siga Moniti ena vuku ni lomatarotaro me vakamatatataki yani se o cei e a vakavuna me kilai na nodra vakadaberi na lewe tolu Nai Talatala.
E a vakaraitaka mai e dua na lewe ni vavakoso ka a tiko e na lotu ni Wasewase e Beqa ena mataka ni Siga Tabu sa oti ka vakayacori e na valenilotu e Rukua ni a cauraka e loma ni valenilotu o Nai Talatala Qase Jokatama Rabukuivalu ni a vu mai vua e dua vei iratou na vakailesilesi ni Nai Lalakai na i tukutuku oqori.
E a duatani a vola na i tukutuku ka duatani a cavuti na yacana.
Ia, e gadrevi me vakadeitaki yani ni a dewa mai vei Vunivola Levu ni Lotu Wesele e Viti o Nai Talatala Tevita Nawadra na i tukutuku oqo e na dua na soqo ni Bible Society ka a vulagi dokai kina, me vaka e a tiko talega kina na Nai Lalakai.
Ni oti na soqo a mani tarogi o Talatala Nawadra me baleta na macala ni Bose Vakayabaki ka vakayacori e na Veiwasewase e na vula o Me.
E keri a mani vakaraitaka kina o Talatala Nawadra ni rua ga na i wasewase e rau a sotava na dredre, oya na i Wasewase o Rewa kei na i Wasewase o Beqa.
Mai Beqa, e sega ni vakacavari na bose vakayabaki ena nodratou vakadaberi e tolu na i Talatala, e a kaya o Nawadra.
Eratou sega ni vakamuria na vakatatabu ni gunu yaqona, e kaya ena vula o Me.
E mai vakadaberi iratou o Talatala Qase ni Wasewase o Beqa, e kaya o Talatala Nawadra.
Ia, e sa wali tale na leqa oqori ni oti na nona a gole tale yani ki na valenivolavola ni lotu o Rabukuivalu ni oti na kena tabaki e na niusiveva.
Kuria ka ra vakaraitaka talega e so na i vavakoso na nodra rarawataka na kena a vorolaki na simede ni tutu ni vunau e na loma ni valenilotu e Rukua e na dua na veivakasavasavataki e a vakayacori kina.
Dodonu me dau curuma mai na bose vanua na mataqali cakacaka vaka oqo me vaka nira a ogaoga kina na lewei Naduruvesi e na kena cakacakataki me tara rawa na valenilotu, era kaya eso ka ra soli tukutuku mai.
Ia, e a vakaraitaka o Talatala Nawadra ni dodonu me dau curuma na bose vakalotu ni bera ni vakayacori na mataqali cakacaka vaka oqo.
Ena gauna oqo esa dabe toka na tutu ni vunau ena i mawi e loma ni valenilotu me vaka ni a voroki na simede e lomadonu, e na vanua e dau dabe no taumada kina.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn